AaB Håndbold ser ud til at styrke holdet med en af ligaens profiler. Henrik Møllgaard fra KIF Kolding meldes på vej til AaB.

Profil til AaB AaB Håndbold ser ud til at kunne forstærke holdet med en af ligaens store profiler. Henrik Møllgaard, KIF Kolding har meddelt sin klub, at han fortsætter sin karriere i en anden klub. - Der er tale om en dansk klub, men derudover har jeg ingen kommentarer, før aftalen bliver offentliggjort indenfor de nærmeste dage, siger han til avisen Jydske Vestkysten. Det ærgrer KIF Kolding Hos KIF Kolding ærgrer man sig over tabet. KIF Håndbold Elite A/S's direktør Jens Boesen siger: - Henrik Møllgaard har her i juledagene ærligt meldt ud at han gerne ville prøve noget andet og det er fair nok. Vi må fokusere på de spillere vi har og ikke på dem vi ikke har, men der kommer mange nye spillere på markedet i disse tider så vi vil selvfølgelig forsøge at finde en der kan erstatte Henrik både som forsvarsspiller og angrebsspiller. Det kan dog ikke skjules at det ærgrer os at miste Henrik, der er en spiller med den rette holdning og de rette værdier til at være en del af KIF. Kulturbærer bygges ikke op en sæson, så at skulle erstatte Henrik bliver ikke let. Hvem han er Henrik Møllgaard spiller venstre back, er 24 år og anfører for KIF Kolding. Han har siden 2005 spillet 109 kampe for klubben. Desuden har han spillet 12 a-landskampe, og en del U- og Y-landskampe.